ฉบับร่าง:ภาคีความร่วมมืออวกาศไทย

----
ภาคีความร่วมมืออวกาศไทย
ภาคีความร่วมมืออวกาศไทย (Thai Space Consortium; TSC) เป็นโครงการความร่วมมือเพื่อการพัฒนาเทคโนโลยีอวกาศ ของทั้ง 14 หน่วยงาน โดยเป็นหน่วยงานภายใต้สังกัดกระทรวงการอุดมศึกษา วิทยาศาสตร์ วิจัยและนวัตกรรม 6 หน่วยงาน ได้แก่ สถาบันวิจัยดาราศาสตร์แห่งชาติ, สำนักงานพัฒนาเทคโนโลยีอวกาศและภูมิสารสนเทศ, สถาบันวิจัยแสงซินโครตรอน, สำนักงานนวัตกรรมแห่งชาติ, สถาบันเทคโนโลยีนิวเคลียร์แห่งชาติ, และ สำนักงานพัฒนาวิทยาศาสตร์และเทคโนโลยีแห่งชาติ สถาบันอุดมศึกษา 7 หน่วยงาน ได้แก่ มหาวิทยาลัยเทคโนโลยีสุรนารี, มหาวิทยาลัยเทคโนโลยีพระจอมเกล้าพระนครเหนือ, สถาบันเทคโนโลยีพระจอมเกล้าเจ้าคุณทหารลาดกระบัง, มหาวิทยาลัยเกษตรศาสตร์, มหาวิทยาลัยสงขลานครินทร์, มหาวิทยาลัยมหิดล, จุฬาลงกรณ์มหาวิทยาลัย และหน่วยงานในสังกัดสำนักงานปลัดกระทรวงกลาโหม คือ กรมเทคโนโลยีสารสนเทศและอวกาศกลาโหม โครงการมีจุดประสงค์เพื่อการพัฒนาดาวเทียมเพื่อการสำรวจวิจัย และเพื่อพัฒนาอุตสาหกรรมอวกาศของประเทศไทย

**ประวัติ**
24 กรกฎาคม พ.ศ. 2560 ผู้อำนวยการ สถาบันวิจัยดาราศาสตร์แห่งชาติ สำนักงานพัฒนาเทคโนโลยีอวกาศและภูมิสารสนเทศ สถาบันวิจัยแสงซินโครตรอน หารือกันเพื่อจัดตั้งภาคีความร่วมมืออวกาศไทย
3 พฤศจิกายน พ.ศ. 2560 3 หน่วยงานเข้าพบ ดร.อรรชกา สีบุญเรือง รัฐมนตรีว่าการกระทรวงวิทยาศาสตร์และเทคโนโลยี เพื่อเสนอโครงการ TSC
23 สิงหาคม พ.ศ. 2561 มีการทำหนังสือแสดงเจตจำนง (LOI) เกี่ยวกับหลักการและข้อตกลงในการร่วมมือด้านเทคโนโลยีเพื่อพัฒนาดาวเทียมเพื่อการสำรวจอวกาศระหว่าง 3 หน่วยงาน
5 กันยายน พ.ศ. 2561 3 หน่วยงาน มหาวิทยาลัยเทคโนโลยีสุรนารี และมหาวิทยาลัยเทคโนโลยีพระจอมเกล้าพระนครเหนือ เข้าพบ ดร.สุวิทย์ เมษินทรียเพื่อเสนอโครงการอีกครั้ง
5 เมษายน พ.ศ. 2564 มีการจัดพิธีลงนามบันทึกความเข้าใจ (MOU) ทีประกอบด้วย 12 หน่วยงานได้แก่ สถาบันวิจัยดาราศาสตร์แห่งชาติ, สำนักงานพัฒนาเทคโนโลยีอวกาศและภูมิสารสนเทศ, สถาบันวิจัยแสงซินโครตรอน, มหาวิทยาลัยเทคโนโลยีสุรนารี, มหาวิทยาลัยเทคโนโลยีพระจอมเกล้าพระนครเหนือ, สำนักงานนวัตกรรมแห่งชาติ, สถาบันเทคโนโลยีพระจอมเกล้าเจ้าคุณทหารลาดกระบัง, มหาวิทยาลัยเกษตรศาสตร์, มหาวิทยาลัยมหิดล, สำนักงานพัฒนาวิทยาศาสตร์และเทคโนโลยีแห่งชาติ และ สถาบันเทคโนโลยีนิวเคลียร์แห่งชาติ
19 กรกฎาคม พ.ศ. 2564 สภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ เห็นชอบในหลักการของโครงการ
2 กันยายน พ.ศ. 2564 กรมเทคโนโลยีสารสนเทศและอวกาศกลาโหม เข้าร่วมเป็นสมาชิกภาคี
21 มิถุนายน พ.ศ. 2564 จุฬาลงกรณ์มหาวิทยาลัย เข้าร่วมเป็นสมาชิกภาคี

**ดาวเทียมและยานอวกาศในโครงการ**

**Pathfinder (TSC-P)**
TCS-P เป็นดาวเทียมสำรวจโลก มีน้ำหนักประมาณ 80 กิโลกรัม โคจรในวงโคจรต่ำของโลกด้วยวงโคจรสัมพันธ์กับดวงอาทิตย์ที่ระดับความสูง 500 กิโลเมตร อุปกรณ์วิจัยหลักเป็นกล้องโทรทัศน์ที่มีความละเอียดภาคพื้น 1 เมตรต่อ 1 พิกเซล เป็นการถ่ายทอดเทคโนโลยีจากสถาบันทัศนศาสตร์ กลศาสตร์ขั้นสูงและฟิสิกส์แห่งฉางชุน (CIOMP) มีการประกอบและทดสอบในประเทศจีน โดยใช้สถานีภาคพื้นดินของ สำนักงานพัฒนาเทคโนโลยีอวกาศและภูมิสารสนเทศ ที่อำเภอศรีราชา ดาวเทียมจะมีนำส่งด้วยจรวด Ceres-1 ในปลายปี พ.ศ. 2568 มีดร.พีรพงศ์ ต่อฑีฆะ เป็นผู้จัดการโครงการ
ดาวเทียมใช้งบประมาณรวมตั้งแต่ปี 2563 ถึงปี 2567 ทั้งสิ้น 443.760 ล้านบาท ส่วนหนึ่งได้รับเงินสนับสนุนจากหน่วยบริหารและจัดการทุนด้านการพัฒนากำลังคนและทุนด้านการพัฒนาสถาบันอุดมศึกษาการวิจัยและการสร้างนวัตกรรม (บพค.)
ดาวเทียม NARITCube-1

**NARITCube-1**
NARITCube-1 เป็นดาวเทียมคิวบ์แซทขนาด 3U (100 x 100 x 340 มม.) มวล 4 กิโลกรัม มีจุดประสงค์เพื่อทดสอบเทคโนโลยีที่ใช้ใน TSC-1 เช่น การถ่ายภาพทางดาราศาสตร์ในย่าน RGB ด้วยกล้อง การรับ-ส่งสัญญาณในช่วง UHF การระบุตำแหน่งและการควบคุมการทรงตัวของดาวเทียม ดาวเทียมมีการประกอบโดยสถาบันวิจัยดาราศาสตร์แห่งชาติ และนำไปทดสอบที่สถาบันเทคโนโลยีคิวชู ประเทศญี่ปุ่นมีโครงสร้างและอุปกรณ์ที่ผลิตเองในประเทศ โดยในวันที่ 18 ธันวาคม 2567 เวลา 9:00 น. ตามเวลาประเทศไทยดาวเทียมได้ถูกนำส่งพร้อมกับการทดสอบจรวดไครอส ในเที่ยวบินที่ 2 ของบริษัทเอกชนญี่ปุ่นสเปซวัน ซึ่งหลังจากการปล่อยตัวได้ไม่นาน จรวดเกิดเสียการควบคุมทำให้ระบบสั่งทำลายตัวเอง
ไฟล์:TSC-1 Satellite 2024 render.png|thumb|ภาพเร็นเดอร์ของ TSC-1
อุปกรณ์ของ TSC-1

**TSC-1**
TSC-1 เป็นดาวเทียมสำรวจโลก มีมวลประมาณ 120 กิโลกรัม โคจรในวงโคจรต่ำของโลกด้วยวงโคจรสัมพันธ์กับดวงอาทิตย์ที่ระดับความสูง 500-600 กิโลเมตร มีอุปกรณ์วิจัยหลักเป็นกล้องถ่ายภาพหลายช่วงคลื่น (Hyperspectral Imager) ความละเอียดภาคพื้น 30 เมตรโดยมหาวิทยาลัยสงขลานครินทร์ มีอุปกรณ์วิจัยรองเป็นอุปกรณ์สำรวจสภาพอวกาศที่มาจากห้วงอวกาศที่มีผลกระทบต่อโลก โดยศาสตราจารย์พิเศษ ดร.เดวิด จอห์น รูฟโฟโล จากภาควิชาฟิสิกส์ คณะวิทยาศาสตร์ มหาวิทยาลัยมหิดล มีกำหนดส่งขึ้นสู่อวกาศไม่เกินปี พ.ศ. 2569 มีดร.พงศธร สายสุจริต เป็นผู้จัดการโครงการ การออกแบบถูกดำเนินการ ณ ห้องปฏิบัติประกอบและทดสอบดาวเทียม อุทยานดาราศาสตร์สิรินธร สถาบันวิจัยดาราศาสตร์แห่งชาติ อำเภอแม่ริม จังหวัดเชียงใหม่
ดาวเทียมใช้งบประมาณรวมตั้งแต่ปีงบประมาณ 2565 ถึงปี 2569 ทั้งสิ้น 891.8 ล้านบาท

**TSC-2**
TSC-2 เป็นยานโคจรสำรวจดวงจันทร์ดวงแรกของประเทศไทย มีภารกิจหลักเพื่อเก็บข้อมูล และสำรวจพื้นผิวของดวงจันทร์มีอุปกรณ์วิจัยเป็นกล้องถ่ายภาพหลายช่วงคลื่น ที่คล้ายกับ TSC-1 โคจรอยู่ที่ระดับความสูงประมาณ 100 กิโลเมตรเหนือพื้นผิวดวงจันทร์ และมีมวลไม่เกิน 300 กิโลกรัม มีแผนส่งขึ้นอวกาศในปี 2570 และใช้เวลาในการเดินทางประมาณ 18 เดือนจะเริ่มปฏิบัติการสำรวจดวงจันทร์ในปี 2572
ยานใช้งบประมาณรวมตั้งแต่ปีงบประมาณ 2566 ถึงปี 2572 ทั้งสิ้น 1050 ล้านบาท

**ดูเพิ่ม**
สถาบันวิจัยดาราศาสตร์แห่งชาติ (องค์การมหาชน) - Space System Technologies
สถาบันวิจัยดาราศาสตร์แห่งชาติ (องค์การมหาชน) - NARITCube-1
spaceth.co - Thai Space Consortium

**อ้างอิง ==